Локалитет „Обли камен” налази се у селу Церовица (Општина Станари), на самој линији раздвајања с Федерацијом БиХ. Током Грађанског рата у Босни и Херцеговини, мраморја су испретурана тако да су свих шест дислоцирани и окренути на разне стране, али већином у правцу исток—запад. Видљиви су трагови оштећења и лупања, највјероватније тенковским гусјеницама. Нису уочени натписи ни цртежи. До овог локалитета долази се с регионалног пута Р474 из правца Општине Прњавор за Тешањ, у правцу засеока Горњи Божићи Церовица код мјеста Криж. Локалитет је евидентиран у археолошкој литератури. Стећак датира из касног средњег вијека.